ROZHODNUTIE KOMISIE
z 18 decembra 2006,
ktorým sa Rumunsku povoľuje odložiť uplatňovanie niektorých ustanovení smernice Rady 2002/53/ES, pokiaľ ide o obchod s osivom niektorých odrôd poľnohospodárskych rastlinných druhov
[oznámené pod číslom K(2006) 6568]
(Text s významom pre EHP)
(2007/69/ES)
KOMISIA EURÓPSKYCH SPOLOČENSTIEV,
so zreteľom na Zmluvu o pristúpení Bulharska a Rumunska, najmä na jej článok 4 ods. 3,
so zreteľom na Akt o pristúpení Bulharska a Rumunska, najmä na jeho článok 42,
keďže:
(1)
Podľa článku 42 Aktu o pristúpení môže Komisia prijať prechodné opatrenia, ak sú potrebné na uľahčenie prechodu z existujúceho režimu v nových členských štátoch na režim vyplývajúci z uplatňovania veterinárnych a fytosanitárnych predpisov Spoločenstva. Tento režim obsahuje pravidlá týkajúce sa obchodu s osivom.
(2)
Smernica Rady 2002/53/ES z 13. júna 2002 o spoločnom katalógu odrôd poľnohospodárskych rastlinných druhov (1) stanovuje, že s osivom niektorých odrôd poľnohospodárskych rastlinných druhov podľa článku 1 ods. 1 tejto smernice možno obchodovať, len ak sú splnené podmienky článku 4 ods. 1 a článkov 7 a 11 tejto smernice.
(3)
Pokiaľ sa neudelí výnimka z týchto ustanovení, obchodovanie s osivom niektorých odrôd sa bude musieť v Rumunsku odo dňa pristúpenia zakázať.
(4)
Aby sa Rumunsku umožnilo prijať a implementovať opatrenia na zabezpečenie toho, že dotknuté odrody budú prijaté v súlade so zásadami systému Spoločenstva, treba povoliť odloženie uplatňovania smernice 2002/53/ES o tri roky odo dňa pristúpenia Rumunska, pokiaľ ide o obchodovanie s osivom odrôd uvedených v katalógu na jeho území v súlade s inými zásadami, ako sú uvedené v tejto smernici a v oficiálnej rumunskej žiadosti z 28. septembra 2006.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Na základe výnimky z článku 4 ods. 1 a článkov 7 a 11 smernice 2002/53/ES Rumunsko môže odložiť uplatňovanie tejto smernice na obdobie troch rokov po jeho pristúpení, pokiaľ ide o obchodovanie s osivom odrôd uvedených v prílohe k tomuto rozhodnutiu na jeho území.
Počas uvedeného obdobia sa s týmto osivom môže obchodovať len na území Rumunska. Úradná alebo iná nálepka alebo iný doklad, ktoré sú nalepené alebo pripojené k dávke osiva podľa ustanovení tohto rozhodnutia, musia jednoznačne označovať, že osivo je určené na obchodovanie výlučne na území Rumunska.
Článok 2
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a od dátumu nadobudnutia platnosti tejto zmluvy.
Článok 3
Toto rozhodnutie je určené členským štátom.
V Bruseli 18 decembra 2006.